FI Euroopan unionin virallinen lehti C 72/58

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2009/C 72/09)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”GRELOS DE GALICIA”

EY nro: ES-PGI-0005-0469-13.06.2005

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Osoite: Paseo Infanta Isabel 1 28071 Madrid ESPAÑA Puhelin: +34 913475394 Faksi: +34 913475410 Sähköposti: sgcaae@mapya.es

2. Ryhmittymä:

Nimi: CHAMPIVIL, S.L. y otros Osoite: Mourence, 6 27820 Villalba (Lugo) ESPAÑA Puhelin: +34 9825112 22 Faksi: +34 982512135 Sähköposti: info@champivil.com Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi

”Grelos de Galicia”

4.2 Kuvaus

Suojatun maantieteellisen merkinnän (SMM) saanut tuote ”Grelos de Galicia” on Brassica rapa L. var. rapa -lajin (tunnetaan yleisesti nauriina) kasveista saatava ihmisten ravinnoksi tarkoitettu vihannes. Se on peräisin lajikeryhmistä, jotka vastaavat Santiago- ja Lugo-ekotyyppejä, sekä näitä kahta ekotyyppiä edustavista rekisteröidyistä kaupallisista lajikkeista ”Grelos de Santiago” ja ”Globo blanco de Lugo”. Tuotetta myydään tuoreena, pakastettuna ja säilöttynä.

Morfologiset ominaisuudet ovat seuraavat: kiekkomainen juuri, jossa on paisunut yläosa ja josta lähtee sileä ja haaroittunut varsi. Ruodilliset karvaiset alalehdet, joissa pieniä ja leveitä ulkonemia; ylälehdet ovat suurempia. Yläosassa pitkulaisia keihäänmuotoisia lehtiä ja varressa kiinni kaksi karvatonta ja varren ympärille kiertynyttä kukkalehteä.

Nimitys grelos kattaa sekä lehdet ja vihanneksenvarret, jotka kerätään kasvin elinkaaren aikana ja joita kutsutaan nimellä nabizas, että lehdet ja kukanvarret, jotka saadaan heti kukinnan jälkeen ja jotka tunnetaan monissa osissa Galiciaa nimellä ”cimos”.

Tuoreet lehdet myydään alkuperän ja lajikkeen mukaan muodostettuina tasalaatuisina erinä. Lehdet niputetaan perinteiseen tapaan noin 0,5–1 kilon nippuihin, jotka sidotaan varsilla tai laatukäsikirjassa sallituilla nauhoilla.

Pakastetut lehdet on luokiteltu, pesty, kaltattu ja mahdollisesti paloiteltu ennen pakastamista, ja ne pakataan astioihin, joiden materiaali ja paino on määritetty lainsäädännössä tai laatukäsikirjassa.

Säilöttyinä myytävät lehdet käsitellään luonnollisesti. Niihin lisätään ainoastaan keitinvettä ja suolaa; niitä ei säilötä happamoittamalla. Lehdet pidetään kaupan metallisäiliöissä tai lasipurkeissa, joiden paino on määritetty lainsäädännössä tai laatukäsikirjassa.

Aistinvaraiset ominaisuudet: Lehtiä ei nautita tuoreina. Jotta ne kelpaavat ravinnoksi, niitä on keitettävä aika, joka riippuu niiden fenologisesta kehityksestä. Tämän vuoksi tässä tarkoitetut aistinvaraiset ominaisuudet koskevat lehtiä, jotka soveltuvat kulutukseen eli ne ovat joko kuluttajien itsensä tai jalostusteollisuuden keittämiä.

Ominaisuudet ovat seuraavat: Väri puhtaan vihreä, joka tummenee kukintahetken lähestyessä. Maku on lievästi hapan, kevyesti karvas. Koostumus on hieman kuitumainen; ominaisuus voimistuu, kun kyseessä on lajike, jolla on kapeat lehdet ja runsaasti ruotia. Pehmeä, koska kuitupitoisuus on alhainen.

4.3 Maantieteellinen alue

Tuotantoalueeseen kuuluvat kaikki Galician itsehallintoalueen kunnat. Jalostus- ja pakkausalue on sama kuin tuotantoalue.

4.4 Alkuperätodisteet

SMM-tunnus ”Grelos de Galicia” voidaan myöntää nauriiden lehdille, jotka on kasvatettu eritelmän ja laatukäsikirjan vaatimusten mukaisesti. Nauriit on kasvatettava rekisteriin merkityillä tiloilla, ja niiden on oltava rekisteriin rekisteröityjen viljelijöiden kasvattamia. Myös SMM-tunnuksen kattamien lehtien jalostamisessa on käytettävä ainoastaan lehtiä, jotka täyttävät nämä vaatimukset. Myös käsittelyn ja jalostuksen on tapahduttava laitoksissa, jotka on merkitty rekisteriin.

Sääntelyneuvosto valvoo kaikkia fyysisiä henkilöitä ja oikeushenkilöitä, rekistereihin kirjatun omaisuuden haltijoita, maatiloja, kauppoja, laitoksia ja tuotteita. Tarkoituksena on varmistaa, että SMM-merkinnällä suojatut ”Grelos de Galicia” -tuotteet täyttävät eritelmän ja laatukäsikirjan vaatimukset.

4.5. Tuotantomenetelmä

Käytettävien siementen on oltava peräisin Santiago- ja Lugo-ekotyyppien kasveista, jotka vastaavat sallittuja kaupallisia lajikkeita ”Grelos de Santiago” ja ”Globo blanco de Lugo”, sekä niiden lajikeryhmistä, jotka ovat peräisin saman maan uudelleenkäytöstä tai muilta SMM-merkinnän ”Grelos de Galicia” rekisteriin merkityiltä viljelylohkoilta. Siemenet kylvetään hajakylvönä elokuun puolesta välistä alkaen. Tarkka päivämäärä vaihtelee alueesta ja lajikkeesta riippuen. Korjuu tehdään käsin, mieluiten viileään aikaan. Kasvit edellyttävät huolellista käsittelyä, jotta vältetään lehtien vahingoittuminen. Näin estetään se, että niiden ulkonäkö heikkenee ja että tauteja aiheuttavat mikro-organismit pääsevät lehtiin. Korjuu voidaan suorittaa myös mekaanisesti, jos tuote on tarkoitettu jalostettavaksi. Sadonkorjuupäivänä lehdet toimitetaan joko varastoitavaksi tai käsiteltäväksi. Tällöin toimitaan huolellisesti, jotta lehdet eivät vahingoitu.

Koska tuotteen käsittely ja säilöminen korjuun jälkeen on tehtävä erityisten edellytysten mukaisesti, käsittely ja säilöminen on suoritettava rajoitetulla maantieteellisellä alueella, jotta:

— vältetään tuotteen laadun huonontuminen: Nauriin lehdet ovat lehtivihanneksia, joiden laatu heikkenee nopeasti korjuun jälkeen ennen saapumista käsittelykeskukseen. Veden haihtumisen ja solujen hajoamisen vuoksi lehdet kellastuvat ja lakastuvat, mikä alentaa tuotteen suosiota markkinoilla. Nauriin lehdillä on lisäarvoa terveysvaikutteisena elintarvikkeena, koska ne sisältävät runsaasti esimerkiksi glukosinolaattia, flavonoideja ja vitamiineja. Korjuun jälkeen nämä ja muut yhdisteet vähenevät nopeasti ja tuotteen ravintoarvo heikkenee. Tiedetään, että 50 prosenttia C-vitamiinista katoaa kahdessa päivässä ja että glukosinaatit (syövän syntymistä ehkäisevät yhdisteet) heikkenevät nopeasti korjuun jälkeen. Tämän vuoksi kaikki käsittely-, kuljetus-, varastointi- ja jalostustoimet on suoritettava 24 tunnin kuluessa korjuusta, joten etäisyydet korjuupaikkojen ja jakelu-, pakkaus- ja/tai jalostuspaikkojen välillä on ehdottomasti pidettävä mahdollisimman lyhyinä,

— varmistetaan jäljitettävyys ja valvonta: Valvontaelimen maantieteellinen alue on rajattu Galician itsehallintoalueeseen. Alkuperä ja jäljitettävyys voidaan taata valvonta- ja varmennusjärjestelmän avulla, kun tuote valmistellaan, käsitellään ja pakataan määritetyllä alueella,

— säilytetään tuotteen ”Grelos de Galicia” erityisominaisuudet ja laatu: Galician itsehallintoalueella tämän tuotteen käyttöön ja valmistamiseen liittyy pitkä perinne. Pakkaaminen määritellyllä maantieteellisellä alueella vaikuttaa tuotteen erityisominaisuuksien ja laadun säilymiseen. SMM-tuotteen tuottajien ja valvontaelimen on sovellettava kuljetusta, jalostusta ja pakkaamista koskevia vaatimuksia ja valvottava niiden noudattamista. Niillä on tuotteen asianmukaisen käsittelemisen edellyttämä tieto ja tekninen osaaminen.

4.6 Yhteys maantieteelliseen alkuperään

Nauriiden kasvatuksen aloittaminen vuoroviljelyssä 1200-luvulla on dokumentoitu useisiin kuntien asiakirjoihin sekä nauristiloja koskeviin myyntiasiakirjoihin. Vuoroviljely mahdollisti sen, että maa voitiin hyödyntää mahdollisimman hyvin vuorottelemalla kesäviljan, nauriin ja talviviljan viljelyä.

Nauriit sopivat kosteaan ja leutoon lämpötilaan ja kestävät hallaa. Ne tarvitsevat hedelmällistä maaperää, jonka orgaanisen aineksen määrä on suuri, jonka koostumus on melko tasainen ja joka on syvä ja kuohkea ja hyvin ojitettu mutta kuitenkin suhteellisen kostea. Tällaisia ilmasto- ja maaperäoloja löytyy suuresta osasta Galiciaa.

Nauriin lehdet ovat olennainen aines eräissä tyypillisissä Galician ruokalajeissa, kuten ”Caldo” tai ”Pote gallego”, ”Cocido” ja ”Lacón con Grelos”. Ne ovat se osa, joka erottaa Galician ruokalajit muiden alueiden perinteisistä ruokalajeista.

Historiallisia ja gastronomisia viittauksia tähän vihannekseen on runsaasti, mikä on osoitus sen merkityksestä Galiciassa. Eri kansantieteilijät ja gastronomit ovat yksimielisesti korostaneet sitä, että nauriin lehdet kuuluvat perinteiseen ruokakulttuuriin Galiciassa ja ovat sen merkittävä osa. Viittauksia löytyy teksteistä, joita ovat kirjoittaneet esimerkiksi kuuluisa monipuolinen kirjailija Ramón Otero Pedrayo (Guía de Galicia. 1926), ruokakriitikko Ángel Muro (”Almanaque y conferencias culinarias”, 1890–1905) sekä kirjailijat Emilia Pardo Bazán (La cocina española antigua. 1912), Manuel María Puga y Parga (La cocina práctica. 1905) ja Álvaro Cunqueiro (A cociña galega. 1973).

Lisäksi tämä tuote mainitaan tyypillisenä Galician alueen vihanneksena Espanjan maatalous-, kalastus- ja elintarvikeministeriön vuonna 1996 julkaisemassa luettelossa ”Inventario Español de Productos Tradicionales”.

4.7 Valvontaelin

Nimi: Instituto Galego da Calidade Alimentaria (INGACAL) Osoite: Rúa Fonte dos Concheiros, 11 bajo. 15703 Santiago de Compostela ESPAÑA Puhelin: +34 981540055 Faksi: +34 981540018 Sähköposti: sxca.agri@xunta.es

4.8 Merkinnät

Nauriin lehtiin, jotka ovat saaneet suojatun maantieteellisen merkinnän ”Grelos de Galicia”, on kiinnitettävä sertifioinnin jälkeen kunkin pakkaajan tuotemerkkiä vastaava kauppaetiketti. Tuotteessa on myös oltava erityinen kyseiselle maantieteelliselle merkinnälle ominainen etiketti, valvontaelimen hyväksymä ja antama aakkosnumeerinen kodifioitu ja numeroitu merkintä sekä suojatun maantieteellisen merkinnän osoittava virallinen tunnus.

Sekä kauppaetiketissä että suojatussa maantieteellisessä merkinnässä on oltava maininta ”Grelos de Galicia”.

Merkinnässä voidaan myös ilmoittaa kasvin fenologinen tila (”nabizas”/”cimos”, katso tuotteen kuvaus).

Mikäli nauriin lehtiä käsitellään eri tavalla kuin eritelmässä esitetään, voidaan kuitenkin antaa lupa sille, että tuotteen merkinnöissä mainitaan, että se on valmistettu SMM-merkinnällä ”Grelos de Galicia” suojatuista nauriin lehdistä, jos raaka-aine täyttää eritelmässä ja laatukäsikirjassa esitetyt vaatimukset.

(1) EUVL L 93, 31.3.2006, s. 12.